

**TEKS UCAPAN**

**YANG BERHORMAT**

**PEHIN ORANG KAYA INDERA PAHLAWAN**

**DATO SERI SETIA AWANG HAJI SUYOI**

**BIN HAJI OSMAN**

**MENTERI PENDIDIKAN**

**MAJLIS MERAIKAN PERSARAAN PEGAWAI DAN KAKITANGAN KEMENTERIAN PENDIDIKAN BAGI TAHUN 2014 DAN 2015**

**PADA HARI KHAMIS, 2.00 PETANG**

**16 JAMADILAKHIR 1437 / 25 FEBRUARI 2016**

**BERTEMPAT DI DEWAN PERSIDANGAN UTAMA, PUSAT PERSIDANGAN ANTARABANGSA, BERAKAS**

basmalah thuluth 100

***Alhamdulillahi Rabbil ‘Alameen, Wassalatu Wassalamu ‘Alaa Asyrafil Mursaleen Sayyidina Muhammadin, Wa’alaa Alihie Wasahbihie Ajmaeen***


Yang Mulia Pengiran Haji Rosli bin Pengiran Haji Halus, Pemangku Pengarah Pentadbiran dan Perkhidmatan-Perkhidmatan, dan Yang Mulia Dr. Chin Wei Keh, Pengarah Pendidikan Teknik, IBTE, selaku Pengerusi Bersama Majlis;

Yang Mulia Pengiran Dato Paduka Haji Bahrom bin Pengiran Haji Bahar, Timbalan Menteri Pendidikan, Kementerian Pendidikan;

Yang Mulia Dr Haji Junaidi bin Haji Abd Rahman, Setiausaha Tetap (Pengajian Tinggi);

Yang Mulia Dr Hajah Romaizah binti Haji Mohd Salleh, Setiausaha Tetap (Pendidikan Teras);

Naib–Naib Canselor, Rektor, Timbalan Setiausaha Tetap, Ketua Pengarah Pendidikan, para pesara yang diraikan, Pengarah-Pengarah, , Pegawai-Pegawai Kanan, Pegawai-Pegawai Kementerian Pendidikan, Pemimpin-Pemimpin Sekolah, serta para hadirin dan hadirat yang dihormati sekalian.



dan Salam Sejahtera.

1. Alhamdulillah syukur ke hadrat Allah Subhanahu Wata’ala kerana dengan izin-Nya jua, maka kita dapat bersama-sama hadir di Majlis Meraikan Persaraan Pegawai dan Kakitangan Kementerian Pendidikan pada Tahun 2014 dan 2015 di petang ini.
2. Saya mengucapkan setinggi penghargaan kepada Jabatan Pentadbiran dan Perkhidmatan-Perkhidmatan dan Jabatan Pendidikan Teknik, IBTE yang telah mengungkayahkan bersama Majlis ini bagi memberi penghargaan atas sumbangan para pegawai, guru dan kakitangan yang telah bersara pada tahun 2014 dan 2015.
3. Saya dimaklumkan seramai 364 orang telahpun memulakan persaraan mereka pada tahun 2014 dan 2015, terdiri daripada Pengarah-Pengarah, Penolong-Penolong Pengarah, Pemimpin-pemimpin sekolah, para pegawai, guru-guru dan kakitangan Kementerian Pendidikan.
4. Saya mengambil kesempatan ini untuk mengucapkan berbanyak terima kasih kepada semua pesara-pesara atas sumbangan yang telah diberikan kepada Kementerian Pendidikan dan kepada murid-murid khususnya, dimana atas sumbangan biskita semua, samaada sebagai tenaga pengajar di sekolah-sekolah maupun pegawai dan kakitangan di Kementerian Pendidikan. Atas sumbangan ini, makanya Kementerian Pendidikan dapat melaksanakan tanggungjawabnya dalam memberikan pendidikan yang berkualiti tinggi dan memenuhi keperluan Negara menuju kearah mencapai Wawasan 2035.
5. Sememangnya persaraan dihadapi dengan perasaan yang bercampur (*mixed feelings*). Ada di antara kita yang menyambutnya dengan penuh gembira kerana ini bermakna kita akan mempunyai lebih banyak masa dengan keluarga, anak dan cucu setelah berkhidmat 30 tahun atau lebih. Namun ada di antara kita yang menganggap ia adalah suatu perubahan yang besar, dimana kebiasaan bangun pagi untuk bekerja kini berganti dengan sesuatu yang berlainan setiap hari.

Para hadirian dan para pesara-pesara yang saya muliakan,

1. Sebagaimana maksud pepatah Melayu “yang patah tumbuh hilang berganti”, begitulah juga keadaanya kita – yang telah lama berkhidmat akhirnya akan bersara, dan diganti dengan yang baru. Maka dalam kita mengucapkan selamat tinggal dan selamat bersara kepada yang lama, kita mengalu-alukan yang masih lagi dalam perkhidmatan, sebagai pewaris kepada kerja-kerja, tanggungjawab dan amanah yang kita pegang selama ini. Kita mengalu-alukan mereka ini, kita beri petunjuk, nasihat dan sokongan dan kita doakan agar mereka dapat menjalankan tanggungjawab sebagai satu kesinambungan usaha kita. Malah apa yang kita harapkan ialah mereka akan meningkatkan prestasi Kementerian ke satu tahap yang lebih tinggi lagi dimana kejayaan kita dapat diukur dari hasil pencapaian akademik dan kesempurnaan pelajar-pelajar yang syumul.
2. Terutamanya dalam usaha Kementerian Pendidikan memperbaiki lagi pencapaian akademik pelajar, di peringkat rendah dan menengah, kita memerlukan guru-guru pemimpin sekolah, pegawai dan kakitangan yang komited kepada perlaksanaan inisiatif-inisiatif baru yang boleh membantu kita mencapai ‘*targets*’ yang telah kita tetapkan. Dalam perkara ini, semua kita mestilah menyambut dan malah mengalu-alukannya sebagai usaha yang betul-betul serius, kerana kita tidak lagi harus berpuas hati dengan pencapaian akademik yang mendatar dan tidak menampakkan peningkatan.
3. Kita mempunyai SPN21 yang merupakan satu transformasi pendidikan yang bukan sahaja diharapkan melahirkan pelajar yang cemerlang, tetapi juga menghasilkan sumber tenaga manusia melalui ‘*holistic education*’ yang merangkum intelektual, fizikal dan spiritual.
4. Adalah diharapkan agar semua kita akan terus memberi sokongan kepada usaha Kementerian Pendidikan dalam apa jua perancangan dan perlaksanaan dasar, projek dan program bagi kepentingan pendidikan di Negara ini jua. Ini kerana pesara-pesara, iaitu mereka yang pernah bertugas di sekolah-sekolah di institusi-institusi pengajian di Negara ini dan juga di Kementerian Pendidikan, setentunya memahami cabaran-cabaran yang kita hadapi dan yang pernah biskita hadapi. Cabaran itu sentiasa wujud walaupun dalam bentuk yang berlainan, dan hanya dengan iltizam, usaha yang tidak mengenal penat lelah, dan sokongan dari semua pihak, kita akan terus mengecapi satu kejayaan ke satu kejayaan. Insya Allah.

Hadirin dan hadirat yang dihormati sekalian,

1. Sebelum mengakhiri ucapan ini, sekali lagi saya merakamkan setinggi-tinggi terima kasih atas sumbangan para pesara kepada Kementerian Pendidikan sehingga ke akhir perkhidmatan.
2. Saya mendoakan agar para pesara akan sentiasa maju jaya dalam apa jua bidang yang diceburi setelah melangkah ke alam persaraan. Mudahan Allah Subhanahu Wata’ala akan mengurniai para pesara dengan kesihatan yang baik dan umur yang berkat sebagai ganjaran terhadap jasa bakti yang telah dicurahkan itu.
3. Saya juga tidak lupa mengucapkan tahniah dan terima kasih kepada Ahli-ahli jawatankuasa dan Urus setia penganjuran Majlis atas usaha yang sangat bermakna ini.
4. Untuk akhirnya, saya sudahi dengan dua (2) untai pantun:

Kain jongsarat dalam istana,   
Pakaian puteri raja kayangan;   
Sepatah nasihat ilmu berguna,   
Secubit budi jadi kenangan.

Akar keladi melilit selasih,

Selasih tumbuh di dalam taman;

Junjungan budi ingatan kasih,

Mesra dikenang sepanjang zaman.

**Sekian. Wabillahit taufiq walhidayah wassalamualaikum warahmatullahi wabarakaatuh.**

**Terima Kasih**